《泊陈家湾睹山石奇秀迟客舟同登不至日暝独游未穷其胜》
清代·黎志远

殷殷红树村，漫漫白沙堰。深丛切秋禽，修竹翳长阪。

奇境在幽遐，神工启关楗。泛滟鲸波摇，跳跃龙游宛。

玲珑变绳墨，叠皱若违反。兰舟不即来，临渊奚缱绻。

薄暮迟客心，篷窗聊息偃。侵宵杖策行，焉得穷其阃。

云寒月色深，渔静江光远。嗟予事行役，徒尔登眺晚。

作者简介：黎志远，字宁先，长汀人。康熙己丑进士，历官顺天府尹。